Spanpoging help Proteas om Sri Lanka te sink | Maroela Media
Aiden Markam en David Miller het 'n goeie vennootskap van 65 geniet. Foto: Ishara S. Kodikara/AFP.
'n Dag ná die Protea-spanaankondiging vir die komende T20-Wêreldbekertoernooi – waartydens spelers soos Janneman Malan en Chris Morris weggelaat is, terwyl George Linde slegs 'n reserwe is – het die span die eerste T20-kragmeting teen Sri Lanka met 28 lopies gewen.
Temba Bavuma het juis daar in die SuperSport-ateljee gesê dat samespel sy span se sterkpunt is. En dit is presies wat hulle – selfs in sy afwesigeid – in Colombo gedoen het.
Quinton de Kock (36) en Reeza Hendricks (38) het vir 'n stewige, dog onskouspelagtige, begin gesorg, waarna Aiden Markram (48) en David Miller (26) later daarop voortgebou het.
Die Suid-Afrikaners het weereens teen net meer as agt lopies per boulbeurt gekolf en hul boulers kon met redelike gemak die telling van 163/5 verdedig.
'n Kaptein weet dat hy in beheer van sake op die veld is wanneer sy beste bouler (Tabraiz Shamsi) net nodig gehad het om twee boulbeurte af te stuur.
Tog – soos wat Bobby van Jaarsveld amper sê – is daar steeds "dinge wat pla".
Ja, dit het gisteraand gewerk, maar kan 'n mens rerig elke keer van die Proteas se toporde-kolwers verwag om genoeg lopies te slaan? Hulle is ietwat dun gesaai met Kagiso Rabada wat al op nommer sewe moes gaan kolf het.
Dan was die span se veldwerk glad nie indrukwekkend nie – vyf verbroude vangskote is hoegenaamd nie goed genoeg nie.
Is hierdie die swaeltjie wat die begin van 'n Protea-somer inlui, of gaan hy (soos baie ander in die onlangse geskiedenis) maar weer die hasepad terug na die wintermaande kies?